**Ministru kabineta rīkojuma projekta  
“Par Jūras plānojumu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ar Ministru kabineta rīkojuma projektu “Par Jūras plānojumu” apstiprina jūras ilgtermiņa attīstību un izmantošanas nosacījumus Tas ir interešu saskaņošanas un koordinēšanas instruments lēmumu pieņemšanā. Jūras plānojuma pamatā ir izpratne par jūru kā vienotu telpu, kur viss ir savstarpēji saistīts un vairāki telpas izmantošanas veidi var pastāvēt vienlaicīgi. Jūras plānojums definē valsts intereses jūrā, piemēram, paredz kuģošanu kā vienu no prioritāriem jūras izmantošanas veidiem un vienlaikus paredz vietu, jauniem darbības veidiem, piemēram, enerģijas ražošana jūrā. Tas ir ilgtermiņa dokuments, kas kalpos par pamatu sabalansētai nozaru attīstībai un investīciju piesaistei, kā arī tiesiskās vides pārskatāmībai. Jūras plānojums nosaka publiskas lietas lietošanu, nevis tiešā veidā ierobežo privātpersonu īpašuma tiesības, tas nav tik detalizēts un balstīts uz izsmeļošu atļautās izmantošanas uzskaitījumu, kā tas ir pašvaldību teritoriju plānojumu gadījumā. Jūras plānojums ir gan laikā aktuāls jūrā notiekošo esošo un plānoto darbību attēlojums, gan interešu noteikšanas un līdzsvarošanas instruments. Praksē to īsteno atbilstoši citiem normatīvajiem aktiem un plānošanas dokumentiem.  Jūras plānojuma apstiprināšana neietekmē Latvijas saistības starptautisko līgumu izpildē, piemēram, Latvijas – Lietuvas jūras robežlīguma ratificēšanu, jo atbilstoši Likuma par Starptautiskajiem līgumiem 7.pantam, jebkuru starptautisku līgumu apstiprina Saeima, savukārt jūras plānojuma apstiprina Ministru kabinets.  Rīkojuma projekts stāsies spēkā pēc tā pieņemšanas Ministru kabinetā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Jūras plānojuma izstrāde ir Valdības rīcības plāna 6.5.1.pasākums. Jūras plānojums tiek izstrādāts saskaņā ar Teritorijas attīstības plānošanas likumu un Ministru kabineta 2012. gada 30.  oktobra noteikumiem Nr. 740 “Jūras plānojuma izstrādes, ieviešanas un uzraudzības kārtība” (turpmāk – noteikumi Nr. 740).  Savukārt ar Teritorijas attīstības plānošanas likumu un noteikumiem Nr.740 ir pārņemtas 2014. gada 23. jūlija Jūras telpiskās plānošanas direktīvas 2014/89/ES (turpmāk - Jūras telpiskās plānošanas direktīva), ar ko noteiktas jūras telpiskās plānošanas satvara prasības. Jūras telpiskās plānošanas direktīva paredz, ka Eiropas Savienības (turpmāk – ES) valstīm ne vēlāk kā līdz 2021. gada 31. martam ir jāizstrādā jūras telpiskie plānojumi. Valstīm jākartē to jūras ūdeņos notiekošās cilvēka darbības un jānorāda efektīvākie ilgtermiņa telpiskās attīstības virzieni. Šajās kartēs ir jāņem vērā sauszemes un jūras mijiedarbība, kā arī vides, ekonomiskie, sociālie un drošības aspekti. ES valstīm ir jānodrošina labāko pieejamo ekonomisko, sociālo un vides datu izmantošana. Procesā ir jāiesaista sabiedrība, kā arī ieinteresētās personas (piemēram, enerģijas un transporta pakalpojumu piegādātāji, vides aizsardzības grupas utt.). ES valstīm, kurām ir kopīgi jūras ūdeņi, ir jāsadarbojas, lai nodrošinātu, ka jūras telpiskie plānojumi ir saskaņoti un koordinēti attiecīgajā jūras reģionā (Jūras telpiskās plānošanas direktīvas 12. pants).  Latvijai ir rīcības brīvība izvēlēties, vai attiecināt jūras plānojumu arī uz piekrastes ūdeņiem, vai arī noteikt, ka piekrastes ūdeņu izmantošanu regulēs vietējās pašvaldības savos teritorijas plānošanas dokumentos. Tomēr Latvijai nav rīcības brīvība vispār nenoteikt piekrastes ūdeņu izmantošanu – tā ir nosakāma kādā no minētajiem veidiem. Latvija ir izvēlējusies attiecināt jūras plānojumu uz piekrastes ūdeņiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Vispārējo jūras izmantošanas kārtību Latvijā nosaka Jūras vides aizsardzības un pārvaldības likums, kas noteic, ka jūru izmanto atbilstoši attiecīgo darbības veidu regulējošiem normatīvajiem aktiem un šim likumam, ievērojot tā mērķus, vides aizsardzības principus, sabiedrības intereses, kā arī jūras telpisko plānojumu. Saskaņā ar šo likumu licences ir nepieciešama šādām darbībām:  1) dabas resursu, izņemot zemes dzīles, izpētei, tai skaitā zinātniskās pētniecības nolūkā, kā arī zemūdens kultūrvēsturiskā mantojuma, kuģu vraku un citas nogrimušas mantas izpētei atbilstoši normatīvajiem aktiem par zvejniecību un Latvijas ūdeņu izmantošanas kārtību;  2) zemes dzīļu izmantošanai atbilstoši normatīvajiem aktiem par zemes dzīlēm;  3) zvejai atbilstoši normatīvajiem aktiem par zvejniecību;  4) mākslīgo salu, būvju un iekārtu, tai skaitā platformu un enerģijas ražošanai nepieciešamo iekārtu (turpmāk — būves), būvniecība, ierīkošanai, arī ar to saistītā izpētei, un būvju ekspluatācijai, izņemot ostu darbībai nepieciešamo būvju būvniecību, kā arī navigācijas līdzekļu un sistēmu izveidi un uzturēšanu, saskaņā ar šā likuma un būvniecību regulējošo normatīvo aktu prasībām;  5) virszemes ūdensobjektu un ostu akvatoriju tīrīšanai un padziļināšanai un tīrīšanas un padziļināšanas darbu gaitā izņemtās grunts novietošanai grunts novietnēs jūrā atbilstoši normatīvajiem aktiem par ūdens apsaimniekošanu;  6) ostu darbībai nepieciešamo hidrotehnisko būvju būvniecībai atbilstoši normatīvajiem aktiem par būvniecību;  7) elektronisko sakaru tīklu jūras kabeļlīniju, elektrisko tīklu kabeļlīniju, zemūdens elektropārvades kabeļlīniju un zemūdens cauruļvadu, tai skaitā gāzesvadu, naftas un naftas produktu cauruļvadu, ierīkošanai.  Pēc jūras plānojuma spēkā stāšanās attiecīgi, licences būs jāizsniedz saskaņā ar jūras plānojumā noteikto 4.un 7. punktā noteiktajām darbībām.  Licences laukuma noteikšanas kārtību un iesaistītās institūcijas jūrā regulē vairāki Ministru kabineta noteikumi: 2012.gada 18.septembra noteikumi Nr. 633 “Zemes dzīļu izmantošanas kārtība iekšzemes publiskajos ūdeņos un jūrā”, 2014.gada 14.oktobra noteikumi Nr.  631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi”, 2014.gada 14.oktobra noteikumi Nr. 632 “Noteikumi par ikgadēju valsts nodevu par atļaujas vai licences laukuma jūrā izmantošanu” un 2015.gada 22.decembra noteikumi Nr. 805 “Noteikumi par ogļūdeņražu meklēšanu, izpēti un ieguvi”.  Atbilstoši Ministru kabineta 2010. gada 21. decembra noteikumu Nr. 1171 “Noteikumi par Latvijas ūdeņu izmantošanas kārtību un kuģošanas režīmu tajos” 42. punktam, atļauju kuģu vraku un citu Latvijas ūdeņos nogrimušas mantas izpēti izsniedz Valsts kultūras pieminekļu aizsardzības inspekcija  Zvejas atļauju zvejai zinātniskās izpētes nolūkos un zvejai īpašos nolūkos (zivkopība, aklimatizācija, kontrolzveja, melioratīvā un cita veida zveja) atbilstoši Zvejniecības likuma 11. panta trešajai daļai piešķir Valsts vides dienests.  Pašreiz ir konstatētas vairākas problēmas. Pirmkārt, šāda pieeja veicina jūras telpas nozaru attīstību, neskatot jūras izmantošanu ilgtermiņā, darbību telpisko mijiedarbību un ietekmi uz vidi un sabiedrību. Tas ir pamats konfliktiem ar jauniem jūras izmantošanas veidiem un paildzina laiku, kas būs nepieciešams licences izsniegšanai un saimnieciskās darbības uzsākšanai. Jūras plānojums pēc tā apstiprināšanas nodrošinās izsvērtu un ar labāko pieejamo informāciju pamatotu lēmumu pieņemšanu gan esošo darbības veidu attīstībai, gan jaunām saimnieciskām darbībām jūrā. Papildus tam, lai novērtētu cilvēka saimnieciskās darbības ietekmi, ir izmantota ekosistēmas pieeja. Izmantojot labākos pieejamos datus un vides informāciju, ir veikta atsevišķu jūras ekosistēmas pakalpojumu kartēšana, kas ir jāturpina un jāpilnveido līdz ar jaunu datu ieguvi.  Esošo un atļauto izmantošanas veidu kartes ir sagatavotas izmantojot visu pieejamo zināšanu un datu kopumu par jūru līdz šim brīdim. Zinātniskā izpēte un/vai prototipu izstrāde par dažādu veidu akvakultūru vai elektroenerģijas ražošanu no viļņu enerģijas/citu enerģijas ieguves tehnoloģiju izmantošanu joprojām ir sākuma fāzē, tāpēc šīm darbībām konkrētas teritorijas jūras plānojumā netiek noteiktas.  Joprojām ir nepieciešams rast finansējumu pētījumiem, lai izvērtētu jaunu saimnieciskās darbības aktivitāšu kumulatīvo ietekmi uz jūras vidi, kā arī būvniecības jūrā ietekmi uz garkrasta sanešu plūsmu un krasta erozijas procesiem. Plānojuma izstrādes procesā ir aplēsti tam nepieciešamie finanšu resursi (skatīt III sadaļu).  Vietējās pašvaldības saskaņā ar Zemes pārvaldības likuma 15.panta otro daļu pārvalda to administratīvajām teritorijām piegulošo jūras piekrastes joslu jeb teritoriju, kurā ietilpst jūras piekrastes ūdeņi – akvatorija divu kilometru platumā no jūras krasta līnijas – un jūras piekrastes sauszemes daļu – teritoriju starp jūras krasta līniju un vietu, ko sasniedz jūras augstākās bangas, ciktāl valdījuma tiesības par jūras piekrastes joslu neīsteno VARAM vai cita ministrija.  Vietējās pašvaldības šai teritorijai var izstrādāt tematisko plānojumu, iekļaujot tajā priekšlikumus ilgtermiņa izmantošanai.  Atbilstoši Zvejniecības likuma 9. panta astotajai daļai vietējās pašvaldības savos teritorijas plānojumos var noteikt teritorijas, kuros ir atļauta kuģu pārziemošana, kuģu būve un to remonts, zvejnieku un ūdenstūristu apmetņu ierīkošana, kā arī noteikt, kur minētās darbības ir aizliegtas. Tāpat atbilstoši Zvejniecības likuma 11. panta 5.2 daļai vietējās pašvaldības iznomāto zvejas tiesību izmantošanai iedala privātpersonām zvejas rīku skaita limitu vai nozvejas apjoma limitu Baltijas jūras un Rīgas jūras līča piekrastes ūdeņos.  Atbilstoši Likuma par ostām 6. pantam vietējās pašvaldības ar saistošajiem noteikumiem apstiprina ostu noteikumus, kuros cita starp ietver vides aizsardzības noteikumus, ostas drošības uzraudzības pamatprincipus, sanitāro un ugunsdrošības režīmu ostā, kā arī citus ar ostas darbību saistītus noteikumus (kuģošanas kārtība utt.), tai skaitā, bet ne tikai dažādus aizliegumus un ierobežojumus (peldēšanās, zvejas un ūdenssporta utt.).  Taču, vietējās pašvaldības atbilstoši Jūras vides aizsardzības un pārvaldības likumam nav tiesīgas izsniegt jebkāda veida atļaujas vai licences saimnieciskās darbības veikšanai savā valdījumā esošajos piekrastes ūdeņos, jo Latvijas Republikas teritoriālā jūra, kur licenču izsniegšanas kompetence ir Ministru kabinetam, sevī ietver arī piekrastes ūdeņus.  Ir atsevišķi izņēmumi, kad atbildīgās institūcijas normatīvajos aktos noteiktajā licenču laukumu saskaņošanas procesā iesaista vietējo pašvaldību, piemēram, atbilstoši Ministru kabineta 2012. gada 18. septembra noteikumu Nr. 633 **“**Zemes dzīļu izmantošanas kārtība iekšzemes publiskajos ūdeņos un jūrā” 9. punktam VARAM uzklausa vietējās pašvaldības, pirms lemj par licences laukuma noteikšanu teritorijā, kura atrodas divus kilometrus platā joslā no krasta līnijas. Savukārt atbilstoši Ministru kabineta 2015. gada 22. decembra noteikumu Nr. 805 “Noteikumi par ogļūdeņražu meklēšanu, izpēti un ieguvi” 14.punktam, Ekonomikas ministrija informē vietējās pašvaldības, lemjot par licences laukuma noteikšanu vai palielināšanu jūras teritorijā, kura atrodas divus kilometrus platā joslā no krasta līnijas.  Pārējos licenču laukumu noteikšanas gadījumos normatīvajos aktos nav noteikta prasība uzklausīt vai iesaistīt vietējo pašvaldību. Jūras plānojums šo problēmu risina, nosakot, ka licences laukuma noteikšana jebkuras saimnieciskās darbības veikšanai piekrastes ūdeņu 2 km joslā ir jāsaskaņo ar pieguļošo pašvaldību. |
| 3. | Projekta izstrādē iesaistītās institūcijas un publiskas personas kapitālsabiedrības | Projektu izstrādā Vides aizsardzības un reģionālās attīstības ministrija. Ar vides aizsardzības un reģionālās aizsardzības ministra 2015.gada 14.aprīļa rīkojumu Nr.110.ir izveidota Jūras plānojuma darba grupa. Darba grupas mērķis ir nodrošināt valsts institūciju, piekrastes pašvaldību, plānošanas reģionu un NVO iesaisti jūras plānojuma izstrādes un īstenošanas procesā. Darba grupā iekļauti pārstāvji no Aizsardzības, Ārlietu, Ekonomikas, Satiksmes un Zemkopības ministrijām un to pakļautības iestādēm, kā arī Veselības inspekcijas, Valsts zemes dienesta, Pārresoru koordinācijas centra, Latvijas Piekrastes pašvaldību apvienības, Pasaules dabas fonda, Latvijas Tranzītbiznesa asociācijas un plānošanas reģionu pārstāvji. Jūras plānojuma 2.redakcijas sagatavošanā tika iesaistītas arī ostu pārvaldes un valsts kapitālsabiedrības “Latvenergo” un “Augstsprieguma tīkli”. |
| 4. | Cita informācija | Par Jūras plānojuma īstenošanu ir atbildīga VARAM. Galvenais nozaru interešu koordinācijas instruments jūras plānojuma īstenošanai ir Jūras plānojuma darba grupa, kas nodrošina aktuālākās informācijas un datu apmaiņu jūras plānojuma īstenošanas vajadzībām.  Atbilstoši Jūras telpiskās plānošanas direktīvas 6., 12., 13., 14. un 15. pantam valstij ir pienākums vismaz reizi 10 gados nodrošināt Jūras plānojuma pārskatīšanu, kā arī iesniegt jūras plānojumu un tā grozījumus Eiropas Komisijai. Savukārt, saskaņā ar noteikumu 740 30.punktu, VARAM vismaz reizi sešos gados sagatavo informatīvo ziņojumu par jūras plānojuma īstenošanu un iesniedz to izskatīšanai Ministru kabinetā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz licenču izsniegšanā iesaistītajām institūcijām, kā arī potenciāliem saimnieciskās darbības veicējiem Latvija jūras ūdeņos. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums nemaina tiesības un pienākumus, kā arī veicamās darbības licenču izsniegšanas procesā. Taču jūras plānojumā noteiktās un sabalansētās nozaru intereses jūras telpas izmantošanā mazinās administratīvo slogu licenču laukumu saskaņošanas procesā un veicinās tiesiskās vides pārskatāmību. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | n-gads | | Turpmākie trīs gadi (*euro*) | | | | |
| n+1 | | n+2 | | n+3 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 |  | 0 |  | 0 |  |  |
| 5. Precizēta finansiālā ietekme | 0 | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Tuvākajos trīs gados nav paredzami budžeta izdevumi vai ieņēmumi | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar | | | | | | |
| 8. Cita informācija | Jūras plānojuma īstenošanai pēc 2022. gada būs nepieciešami papildus valsts budžeta līdzekļi, lai papildinātu zināšanu bāzi par jūras vidi un hidrogrāfiskajiem procesiem. Šī informācija ir būtiska izvēloties novietojumu jaunai saimnieciskajai darbībai un ir jāveic modelēšana, lai plānotās darbības ietekmi varētu izvērtēt ne tikai lokāli, bet arī plašākā mērogā. Ir nepieciešami: Garkrasta sanešu plūsmas pētījums un modelēšana – 500 000 eiro (no 2023.līdz 2030.gadam) un Kumulatīvo ietekmju novērtēšanas rīka izstrāde – 400 000 eiro (jeb 50 000 eiro gadā no 2023. līdz 2030.gadam).  Lai nodrošinātu modelēšanu un rīka izstrādi, kas nepieciešami jūras plānojuma īstenošanai, VARAM normatīvajos aktos noteiktā kārtībā iesniegs Finanšu ministrijai līdzekļu pieprasījumu prioritārajiem pasākumiem 2023.-2025.gada vidēja termiņa budžeta ietvarā. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ir nepieciešams izdarīt grozījumus Jūras vides aizsardzības un pārvaldības likumā, precizējot svarīgākos nosacījumus un vispārējos lietderības apsvērumus, kurus ņem vērā, piemērojot jūras plānojumu.  Tā kā jūras plānojumu paredzēts uzturēt arī elektroniskā versijā, lai tas būtu pieejams un uztveramāks lietotājam, jāpapildina Ministru kabineta 2012. gada 30. oktobra noteikumi Nr. 740 “Jūras plānojuma izstrādes, ieviešanas un uzraudzības kārtība”, paredzot, ka šādas versijas uzturēšana ir viena no jūras plānojuma ieviešanas darbībām. |
| 2. | Atbildīgā institūcija | Vides aizsardzības un reģionālās attīstības ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Ar Jūras plānojuma apstiprināšanu tiek izpildītas Jūras telpiskās plānošanas direktīvas 2014/89/ES 15.panta prasības par jūras plānojuma izstrādi līdz 2021. gadam. |
| 2. | Citas starptautiskās saistības | Nav |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā līdzdalība tika organizēta atbilstoši  Ministru kabineta 2009. gada 25.  augusta noteikumu Nr. 970 „Sabiedrības līdzdalības kārtība attīstības plānošanas procesā” prasībām. Tā kā šim plānošanas dokumentam tika izstrādāts arī Stratēģiskās ietekmes uz vidi novērtējums (turpmāk - SIVN), tad sabiedrības līdzdalība tika organizēta arī saskaņā ar Ministru kabineta 2004. gada 23. marta noteikumiem Nr.157 “Kārtība, kādā veicams ietekmes uz vidi stratēģiskais novērtējums”.  Projekta izstrādes laikā notika arī divi reģionālo semināru cikli, kuros sabiedrībai bija iespēja piedalīties diskusijā par jūras plānojuma mērķiem, ilgtermiņa attīstības redzējumu un jūras telpas attīstības scenārijiem. |
| 2. | Sabiedrības līdzdalība projekta izstrādē | Jūras plānojuma un Vides pārskata projektu izstrādes laikā izmantotās sabiedrības līdzdalības formas - informēšana, konsultēšana un iesaiste. Projektiem ir notikušas divas publiskās apspriešanas (abiem projektiem vienlaicīgi). Pirmā publiskā apspriešana norisinājās no 2015. gada 18. decembra līdz 2016. gada 31. janvārim un sabiedrībai bija iespēja izteikt savu viedokli gan klātienē vienā no četrām reģionālajām sanāksmēm, rakstiski vai arī elektroniski, izmantojot ģeoportālu “Ģeolatvija.lv”. Otrā sabiedriskā apspriešana norisinājās no 2018. gada 27. jūlija līdz 2018. gada 26. augustam, kur sabiedrības viedoklis tika uzklausīts rakstiski un elektroniski, izmantojot ģeoportālu “Ģeolatvija.lv”.  Pirmās sabiedriskās apspriešanas materiāli publicēti 2015. gada 18. decembrī VARAM tīmekļa vietnē (<http://www.varam.gov.lv/lat/lidzd/sab_aps/?doc=20935>).  Otrās sabiedriskās apspriešanas materiāli publicēti 2018. gada 27. jūlijā VARAM tīmekļa vietnē (<http://www.varam.gov.lv/lat/lidzd/sab_aps/?doc=26281>). |
| 3. | Sabiedrības līdzdalības rezultāti | Kopumā pirmās sabiedriskās apspriešanas laikā saņemti 27 atzinumi no institūcijām un privātpersonām. Otrās sabiedriskās apspriešanas laikā saņemti 14 atzinumi. Visi saņemtie priekšlikumi ir ņemti vērā un nav iebildumu par sagatavoto precizēto normatīvā akta projektu. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | VARAM ir viena amata vieta, kas nodrošina Jūras plānojuma koordinēšanu, ieviešanu un uzraudzību. Ņemot vērā to, ka jūras plānojums ir elektronisks dokuments un tā lietošana ir paredzēta caur ģeoportāla “Ģeolatvija.lv” atsevišķu sadaļu, ir nepieciešams paredzēt papildus līdzekļus vai personālresursus šādas sadaļas uzturēšanai. Papildus resursu piesaiste jūras plānojuma elektroniskās versijas uzturēšanai būtu izskatāma arī turpmākās Teritorijas attīstības plānošanas informācijas sistēmas attīstības kontekstā.  Papildus tam ir jāturpina Latvijas Hidroekoloģijas institūta pētnieku uzsāktais darbs pie jūras vides informācijas ieguves un jūras plānojuma atbalsta rīka izstrādes, lai varētu precīzāk novērtēt jaunu izmantošanas veidu vides un sociālo ietekmi |
| 3. | Cita informācija | Nav |

Vides aizsardzības un reģionālās attīstības ministrs K.Gerhards

K.Kedo, 67026558

[Kristine.Kedo@varam.gov.lv](mailto:Kristine.Kedo@varam.gov.lv)